DA Den Europæiske Unions Tidende C 270/64

Sag anlagt den 7. juni 2016 — Fruits de Ponent mod Kommissionen

(Sag T-290/16)

(2016/C 270/70)

Processprog: spansk

Parter

Sagsøger: Fruits de Ponent, SCCL (Alcarràs, Spanien) (ved advokaterne M. Roca Junyent, J. Mier Albert og R. Vallina Hoset)

Sagsøgt: Europa-Kommissionen

Sagsøgerens påstande

— Europa-Kommissionen tilpligtes at betale erstatning for den skade, som Escarp. S.C.P., Agropecuaria Sebcar, S.L. y Rusfal 2000, S.L., er blevet påført som følge af Kommissionens handlinger og undladelser i forbindelse med de forstyrrelser, der opstod på markederne for ferskner og nektariner i produktionsåret 2014 og navnlig ved vedtagelsen af Kommissionens delegerede forordning (EU) nr. 913/2014 og den delegerede forordning (EU) nr. 932/2014.

— Europa-Kommissionen tilpligtes at betale: — Escarp, S.C.P. et beløb på 121 085,11 EUR, med tillæg af renter og morarenter. — Agropecuaria Sebcar, S.L. et beløb på 162 540,46 EUR, med tillæg af renter og morarenter. — Rusfal 2000, S.L. et beløb på 28 808,99 EUR, med tillæg af renter og morarenter.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Det foreliggende søgsmål har til formål at opnå erstatning for det tab, der angiveligt er lidt som følge af Europa-Kommissionens handlinger og undladelser før de forstyrrelser, der opstod på markederne for ferskner og nektariner i produktionsåret 2014 og navnlig, men ikke udelukkende, ved vedtagelsen af de delegerede forordninger (EU) nr. 913/2014 (1) og nr. 932/2014 (2).

Sagsøgeren har til støtte for søgsmålet påberåbt sig et enkelt anbringende, idet sagsøgeren har gjort gældende, at de betingelser for anerkendelse af retten til erstatning på grundlag af Den Europæiske Unions ansvar uden for kontrakt, der er fastsat i praksis fra Unionens retsinstanser, er opfyldt.

Sagsøgeren har i denne henseende for det første anført, at Kommissionen ved sine handlinger og undladelser har begået en tilstrækkeligt kvalificeret tilsidesættelse af retsregler, der har til formål at tillægge borgerne rettigheder, såsom pligten til at udvise omhu, principperne om bistand og beskyttelse, princippet om retten til god forvaltning, der er anerkendt i artikel 41 i Den Europæiske Unions charter om grundlæggende rettigheder, og endelig princippet om forbud mod vilkårlige afgørelser.

Der foreligger en tilsidesættelse, for så vidt som Kommissionen ved vedtagelsen af foranstaltninger for at undgå forstyrrelser på markederne for ferskner og nektariner i sommeren 2014:

— vedtog en krisemekanisme, som Kommissionen selv tidligere havde anset for utilstrækkelig og ineffektiv, da den ikke fandt anvendelse på producentorganisationerne, idet de er for små og savner midler til at anvende mekanismen

— ikke indhentede information om markedet.

— handlede uden at indhente tilstrækkelige oplysninger om tilbagekøbsforanstaltningerne.

— greb ind for sent.

Sagsøgeren har desuden anført, at foranstaltningerne med medfinansierede tilbagekøb af produkter, salgsfremstød og gratis uddeling var objektivt utilstrækkelige.

Sagsøgeren har ligeledes gjort gældende, at Kommissionen har tilsidesat begrundelsespligten.

Sagsøgeren har for det andet anført, at de tre berørte selskaber blev påført et faktisk og reelt tab, som endvidere er målbart.

Endelig er der en årsagssammenhæng mellem nævnte tab og Kommissionens ulovlige handling.

(1) Kommissionens delegerede forordning (EU) nr. 913/2014 af 21.8.2014 om midlertidige ekstraordinære støtteforanstaltninger for producenter af ferskner og nektariner (EUT 2014, L 248, s. 1).

(2) Kommissionens delegerede forordning (EU) nr. 932/2014 af 29.8.2014 om midlertidige ekstraordinære støtteforanstaltninger for producenter af visse frugter og grøntsager og om ændring af delegeret forordning (EU) nr. 913/2014 (EUT 2014, L 259, s. 2).